Απόφαση της Επιτροπής

της 19ης Δεκεμβρίου 2003

για την τροποποίηση της απόφασης 2002/251/EΚ για την άρση των προστατευτικών μέτρων όσον αφορά φορτία κρέατος πουλερικών που εισάγονται από την Ταϊλάνδη

[κοινοποιηθείσα υπό τον αριθμό Ε(2003) 4846]

(Κείμενο που παρουσιάζει ενδιαφέρον για τον ΕΟΧ)

(2003/895/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Η απόφαση 2002/251/EΚ της Επιτροπής, της 27ης Μαρτίου 2002, σχετικά με ορισμένα προστατευτικά μέτρα ως προς το κρέας πουλερικών και ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και εισάγονται από την Ταϊλάνδη(3), εκδόθηκε λόγω της παρουσίας νιτροφουρανίων σε κρέας πουλερικών και σε γαρίδες που εισήχθησαν από την Ταϊλάνδη.

(2) Η απόφαση 2002/251/ΕΚ, που τροποποιήθηκε από την απόφαση 2003/477/ΕΚ(4) για την άρση των συστηματικών ελέγχων που είχαν επιβληθεί στα φορτία γαρίδων που είχαν πιστοποιηθεί μετά τις 21 Σεπτεμβρίου 2002 και με την απόφαση 2003/559/ΕΚ για τη μείωση των ελέγχων που είχαν επιβληθεί σε φορτία κρέατος πουλερικών που είχαν πιστοποιηθεί μετά τις 21 Σεπτεμβρίου 2002. Οι τροποποιήσεις αυτές είχαν βασιστεί στα αποτελέσματα των εξετάσεων που διενήργησαν τα κράτη μέλη και στις εγγυήσεις που παρείχε η αρμόδια αρχή της Ταϊλάνδης.

(3) Τα αποτελέσματα των ενισχυμένων ελέγχων που διενεργήθηκαν από κράτη μέλη σε κρέας πουλερικών που είχε εισαχθεί από την Ταϊλάνδη εξακολουθούν να είναι ικανοποιητικά. Ως εκ τούτου, οι ενισχυμένοι έλεγχοι που είχαν επιβληθεί με την απόφαση 2002/251/ΕΚ, όπως τροποποιήθηκε από την απόφαση 2003/559/ΕΚ, δεν εφαρμόζονται πλέον για τα φορτία που έχουν πιστοποιηθεί από την αρχή της Ταϊλάνδης μετά τις 21 Σεπτεμβρίου 2002, δεδομένου ότι έχουν υποστεί συστηματική εξέταση πριν από τη φόρτωση. Συστηματικοί έλεγχοι πρέπει να διατηρηθούν για φορτία που έχουν πιστοποιηθεί πριν από την εν λόγω ημερομηνία.

(4) Ως εκ τούτου, η απόφαση 2002/251/EΚ πρέπει να τροποποιηθεί αναλόγως.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 2002/251/EΚ τροποποιείται ως εξής:

Στο άρθρο 2 η παράγραφος 1 αντικαθίσταται από το ακόλουθο κείμενο:

"1. Τα κράτη μέλη, με εφαρμογή κατάλληλων προγραμμάτων δειγματοληψίας και ανιχνευτικών μεθόδων, υποβάλλουν σε χημική εξέταση κάθε αποστολή γαρίδων και κρέατος πουλερικών εισαγωγής Ταϊλάνδης που συνοδεύεται από υγειονομικό πιστοποιητικό το οποίο έχει εκδοθεί πριν από τις 21 Σεπτεμβρίου 2002, προκειμένου να βεβαιώνονται ότι τα εν λόγω προϊόντα δεν παρουσιάζουν κίνδυνο για την ανθρώπινη υγεία. Ειδικότερα, η εξέταση πρέπει να διενεργείται με σκοπό την ανίχνευση της παρουσίας αντιμικροβιακών ουσιών, και ιδίως νιτροφουρανίων και μεταβολιτών τους."

Άρθρο 2

Η παρούσα απόφαση αρχίζει να ισχύει στις 23 Δεκεμβρίου 2003.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 19 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 31 της 1.2.2002, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1642/2003 (ΕΕ L 245 της 29.9.2003, σ. 4).

(2) ΕΕ L 24 της 30.1.1998, σ. 9· οδηγία όπως τροποποιήθηκε από την Πράξη Προσχώρησης του 2003.

(3) ΕΕ L 84 της 28.3.2002, σ. 77· απόφαση όπως τροποποιήθηκε τελευταία από την απόφαση 2003/559/ΕΚ (ΕΕ L 189 της 29.7.2003, σ. 52).

(4) ΕΕ L 158 της 27.6.2003, σ. 61.